
DE  FUNGO  MEDULLARI  TESTICULI. 

F' ungus  medullaris  praeter  scirrhum  et  cancrum,  multo 
rariorem,  solus  testiculi  est  morbus  plane  exitialis.  Tan¬ 
tum  memoratu  dignius  est,  lmiusce  tam  insignis  morbi 
dissimilitudinem  cum  scirrho  externam  non  prius  quam 
ineunte  nostro  seculo  innotuisse. 

Ut  omnino  fungi  medullaris,  ita  et  huius  morbi  in 
testiculo  residentis  diagnosin  medicis  debemus  Angi  icis. 
Henr.  Callis  e  n  ‘)  quidem  de  fungo  quodam  testium  jam 
loquitur,  sed  obitei  tantum  morbum  novisse  videtur.  Primi 
tamen,  qui  fungum  medullarem  descripserunt  et  a  scirrho 
et  cancro  distinxerunt,  John  Burns *  2)  et  William 
Hey  3)  sedis  eius  in  testiculo  mentionem  non  faciunt, 
sed  John  Abernethy  4)  eum  praecipue  hoc  in  or¬ 
gano  observavit,  nomen  solitum  „soft  cancer”  propter 
naturam  cancri  diversam  vituperavit  eique  ob  pulposam 

*)  Systema  chirurgiae  hodiernae.  Haf.  1790.  Vol.  II.  sub  Sar- 
cocele 

?)  Dissertations  on  Inflammation.  Glasgow  1800.  Vol.  II.  p.  302. 

3)  Practical  observations  in  Surgery,  iilustrated  by  cases 
London  1810  pag.  243. 

'*)  Surgical  observations  on  tumours.  London  1811.  pag.  56. 

mollitiem  et  similitudinem  cum  substantia  cerebri,  nomen 

X 

„pulpy  or  medullary  Sarcoma'7  praebuit.  Quorum 
tamen  virorum  observationes  nimis  singulares  erant, 
cpiam  quae  statim  locum  in  chirurgia  obtinuerint  debitum. 
James  Wardrop  ')  demum  priorum  observationibus 
multas  proprias  addidit;  praecipue  structuram  anatomi¬ 
cam  et  sedem  fungi  liaematodis  eiusque  nominis  lines  con¬ 
stituere  tentavit.  Opusculum  eius  systema,  ut  ita  dicam, 
fungi  medullaris  praebet,  nam  haud  brevem  seriem  cas¬ 
uum  in  organis  maxime  opportunis  observatorum  enume¬ 
rat;  morbum  nomine  „pulpy  testicle77  primum  per  M. 
B  a  illi  e* 2)  a  scirrho  esse  distinctum  dicit,  nomine  „fun- 
gus  haematodes”  ab  Hey  invento  secundum  signa  ante  et 

post  mortem  observata  eum  describit,  diagnosin  constituit, 

•  w  \ 

et  tres  casus  descriptos  tabulis  adiectis  illustrat. 

Post  Wardrop  fere  omnes  chirurgi  Anglici  nomen 
„fungi  liaematodis  testiculi  '’  usurparunt,  et  pauci  tantum 
nomine  „medullary  Sarcoma"7  utuntur,  nisi  fortasse  tem¬ 
pore  recentiori nomen  „fungoid  disease’7  abAstleyCoo- 
per3)  adhibitum,  frequentius  usurpetur. 

In  Francogallia  morbum  Velpeau4)  „Cancer  cere- 
briforme  du  testicule/7  Roux5)  „Oancer  mou,  fongeuse 

*)  Observations  on  fungus  haematodes  or  soft  cancer  etc. 
Edinb.  1809. 

%)  The  morbid  anatomy  of  some  of  the  most  important 
parts  of  the  hurnan  body.  London  1793.  pag.  235. 

3)  Observations  on  the  structure  and  diseases  of  the  testis. 
London  1830.  pag.  118. 

4)  Memoire  suries  maladies  cancAre  uses,  d  apr^s  des  observ¬ 
ations  de  la  Clinique  de  M.  le  Professeur  Bougon.  Dans  la 
Revue^medicale  fran^aise  et  etrang^re.  Annee  1825.  T.  I.  p.  227. 

5)  Relation  d’un  Voyage  fait  a  Londres  en  1814.  Paris  1815. 
pag.  215. 

du  testicule,”  Breschet1)  „Carcinome  du  testicule,” 
M  a  u  n  o  i  r  2 )  „F ongus  medullaire  du  testicule”  nomina¬ 
runt,  quamquam  plurimi  nomine  vago  „Sarcocele”  utuntur. 

In  Italia,  fungum  medullarem  in  testiculo  sicuti  in 
ullo  viscere  residere  posse,  Scarpa3)  negavit,  morbum¬ 
que  in  Italia  rarum  „Struma,  Struma  spugnosa  dei  testi¬ 
culo,  T esticulum  fungosum”  nuncupavit.  M  a  s  c  h  e  r  o  n  i 4 ) 
et  Corneliani5)  tamen  fungum  medullarem  et  strumam 
eundem  morbum  esse  fatentur,  quamvis  hic  vituperaverit 
nomen  Anglorum  a  Mascheroni  acceptum. 

Chirurgi  Germani,  uti  M  e  c  k  e  1 ,  L  a  n  g  e  n  b  e  c  k ,  II  e  u  - 
singer,  Phil.  a  Walther,  Wedemeyer,  Chelius’ 
Nisle,  Otto,  quorum  singulorum  opera  longum  est  enum¬ 
erare,  morbum  una  cum  Maunoir  praecipue  „Fungum  me¬ 
dullarem  testiculi,  Markschwamm  des  Iloden,”  sed  etiam 
„Medullar-  oder  Mark- Sarcom,  Encephaloid  des  Iloden, 
Breihode,  Hodenschwamm,  weichen  Krebs”  nominant. 


*)  Dictionnaire  des  Se.  med.  Tome  20.  Art.  Hematodes  ou 
Fungus  hematodes.  pag.  215. 

2)  Memoire  sur  les  fongus  medullaire  et  hematode.  Paris,  Ge- 
n6ve  1820.  pag.  40  et  44. 

3)  Sullo  scirro  e  sui  cancro.  Milano  1821.  Epistolae  duae 
ejusdem  Paviae  ad  Maunoir  scriptae,  in  libello  huius  praemio 
ornato  pag.  133  et  135.  - 

'q  Storia  di  testicolo  affetto  da  fungo  haema todes,  demolito 
da  don  Tommasso  Volpi;  communicata  ali’  editore  dal  Cle- 
mente  Mascheroni  nelle  Annali  universali  di  medicina  di 
A.  Omodei.  Milano  1818.  Vol.  VI.  pag.  213. 

5)  Riflessioni  dei  signor  dottore  Garlo  Corneliani  sopra  il 
caso  di  fungo  haematodes  dei  testicolo,  riferito  da  Mascheroni 
nelle  Annali  universali  di  medicina  di  A.  Omodei.  Milano  1818. 
Vol.  VII.  pag.  72. 


S  YMPTOMAT  OLOGIA. 

Fungus  medullaris  testiculi  aut  in  lioc  organo  ipso, 
aut  rarius  in  epididymide  incipere  solet.  Alteruter,  ra¬ 
rissime  uterque  testiculus  affectus  sensim  et  aequaliter  tu¬ 
mescit  et  indurescit;  superficies  laevis,  forma  ovalis  ma¬ 
net,  raro  similior  fit  globo;  pressio  dolorem  non  movet, 
quamobrem  aegrotus  saepissime  non  prius,  quam  longe 
processerit  morbus,  animum  ad  eum  advertit;  mox  tamen 
tumor  mole  et  funiculi  spermatici  tensione  nocere  incipit; 
epididymis  a  teste  non  amplius  discernitur.  Postea  testis 
duriusculus  in  molliorem  mutatur  tumorem;  vis  elastica 
sensim  crescens  distinctae  demum  sed  falsae  cedit  flu- 
ctuationi,  ita  ut  clarissimi  chirurgi  tumorem  hydrocelen 
habuerint,  neque  errorem  nisi  incisione  facta  cognoverint; 
qui  quidem  sensus  fluctuationis  in  nulla  alia  fungo  medull¬ 
ari  correpta  parte  tam  distincte  percipitur,  quam  in  test¬ 
iculo.  Dolor,  initio  exiguus  vel  nullus,  per  intervalla 
recurrere  coepit,  pressione  tamen  nondum  augetur.  Vo¬ 
lumen  et  pondus  organi  aucta  extendunt  tunicas  circum¬ 
dantes,  in  quarum  extrema,  quod  ad  colorem  immutata, 
venarum  cernuntur  dilatatarum  ramificationes ;  nonnun- 
quam  inter  scrotum  et  testiculum  aqua  sentitur;  postremo 
tamen  concrescunt.  Vis  generandi  sensim  deminuta  tan¬ 
dem  exstinguitur.  Funiculus  spermaticus  nisi  durescat, 
minime  tumescit;  venae  eius  uti  in  Varicocele  dilatantur; 
postea  durior  breviorque  factus  cum  regione  pubis  con¬ 
crescit,  et  testiculum  immobilem  reddit.  Testiculo  iam 
ad  magnitudinem  capitis  foetalis  sex  septemve  mensium 
amplificato,  in  superficie  livescente,  interdum  inaequali, 
tactu  duriores  sentiuntur  regiones  et  molliores,  quae  ab¬ 
scessus  instar  fluctuantes  rupturam  minari  videntur.  Ae- 

grotus  subinde  doloribus  fugitivis,  lancinantibus,  a  me¬ 
dio  tumore  exeuntibus,  cruciatur,  qui  per  femur,  praeci¬ 
pue  tamen  secundum  funiculum  spermaticum  ad  regionem 
lumbarem  usque  propagantur.  Hic  tactu  intumescentia 
maior  minorve,  columnae  vertebrali  adhaerens,  distingui¬ 
tur,  cuius  dolor  pressione  augetur.  Glandulae  lympha¬ 
ticae  inguinales  lateris  affecti,  interdum  quoque  integri, 
saepius  ad  haud  mediocrem  amplitudinem  tumefactae,  cu¬ 
tem  extensam,  livescentem,  demum  inflammatam  perforant, 
quo  facto  e  sinu  hiscente  fungi  Brassicae  oleraceae  bo- 
trytidi  haud  dissimiles  emergunt,  qui  tacti  propter  vasa 
tenuia  et  dilatata  facillime  sanguinem  mittunt,  et  saniem 
decolorem,  putridam,  corrodentem  excernunt.  Qui  ta- 

I 

men  vulgaris  fungi  medullaris  transitus  in  stadium  secun¬ 
dum,  quo  tumor  extrinsecus  sponte  rumpitur,  in  testiculo 
nunquam  observatus  est.  Nemo  exemplum  obtulit  prae¬ 
ter  Astley  Cooper,  quod  in  decursu  fungi  medullaris 
testiculi  rupturam  ejus  spontaneam  et  excrescentias  tales 
fungosas  ortas  esse,  memoret.  Astley  Cooper1)  ipse 
exitum  talem  nunquam  exspectasse  videtur,  sed  potius 
supposuisse;  in  pluribus  enim  enarratis  casibus  testicu¬ 
lum  degeneratum  simulatque  cognovit,  castratione  remo¬ 
vit.  Sed  alii  chirurgi,  qui,  ne  operatione  exitus  lethalis 
acceleraretur,  timebant,  nunquam  fungum  medullarem  test¬ 
iculi  apertum  observarunt.  Howship  2)  solus,  qui  test- 

*)  The  Lectures  of  Sir  Astley  Cooper,  Bart.  ect.  on  the 
Principle  and  Practice  of  Surgery;  with  additional  Notes  and 
Cases  by  F.  Tyrrel,  Esq.  ect.  London  1824.  Vol.  II. 

Observations  on  the  structure  and  discases  of  tlic  testis. 
London  1830. 

£)  Practical  observations  in  surgery  and  morbid  anatomus. 
London  1816.  pag.  324. 

iculum  medullarem  iterum  iterumque  incidit,  vulnusque 
factum  vehementer  vexavit,  tandem  e  cavo  fungos  emer¬ 
gentes  observavit.  Interdum  scrotum  abscessibus  per¬ 
foratur,  quod  saepius  cum  ruptura  fungosa  confundebatur, 
sed  nunquam  ex  eorum  cavo  propullulantes  fungi  patho- 
gnomonici  observabantur.  Cur  vero  testiculus  fungo  me¬ 
dullari  correptus  semper  in  primo  stadio  subsistat,  non¬ 
dum  est  explicatum.  Affectio  testiculi  sola  non  satis  pro¬ 
vecta  videtur  milii,  quam  ut  in  ea  sola  mortis  causa  po¬ 
natur.  Haud  dubie  turbatio  nutritionis  et  vegetationis 
nimia,  ex  glandulis  et  vasis  lymphaticis  in  abdomine  de¬ 
generatis  prodiens,  mortem  praecocem  inducit. 

Symptomata  generalia .  Initio  aegri  constitutio  pa¬ 
rum  afflicta  videtur;  interdum  appetitus  minor,  alvus  ob¬ 
structa,  faeces  durae  nec  debita  bile  tinctae  inveniuntur. 
Tum  animus  inquiete  torquetur,  facies  cachectica,  lurida 
fit,  in  genis  pallidis  subflavis  macula  rubra  cernitur;  mu¬ 
sculorum  vis  exhauritur;  alvi  obstructio  cum  colica  et 
diarrhoea  vel  vomitu  alternat;  respirationis  perturbationes 
calamitatem  augent;  corpus  macrescit;  ne  multa,  cache¬ 
xiae  universae  symptomata  et  febris  hectica  accedens  vi¬ 
res  tandem  consumunt. 

SECTIO  TESTICULI  ET  CADAVERIS. 

Testiculus  primis  temporibus  exstirpatus  haud  raro 
uno  tantum  loco  duritiem  prodit,  quae  tensione  albugi¬ 
neae  effici  videtur;  incisione  facta  praeter  locum,  ubi  ma¬ 
teries  alba  subdura  inter  canaliculos  seminiferos  sparsa 
est,  eosque  sibi  assimilare  studuit,  testiculi  partes  incolu¬ 
mes  sunt.  Mox  tamen  totus  testiculus  tali  modo  degene¬ 
ratus  mollescit.  Substantia  aequalis,  quae  albuginea,  pres- 

sioni  digitorum  cedente,  continetur,  tela  est  subtilissimis 
fibris  conformata,  in  cuius  haud  magnis  interstitiis  massa 
mollis,  pulposa,  alba,  flava  vel  rubello-fusca,  cerebro  pu¬ 
trido  similis,  deposita  reperitur,  quae  maceratione  solvi¬ 
tur,  et  stratum  tendinosorum  septorum,  laxae  telae  cel¬ 
lulosae  simile,  relinquit.  Vasa,  tunicis  tenuioribus  instructa, 
vel  uberius  vel  parcius  distributa  sunt;  quae  facile  laniata 
sanguinem  effundunt  fuscum,  nigricantem,  Volumine  testi¬ 
culi  maximopere  aucto,  superficie  inaequali  tuberculosa, 
hic  dura  illic  molli,  fluctuationem  praebente,  tumoris  in¬ 
teriora  spongiae  instar  varia  strata  offerunt,  septis  mem¬ 
branaceis  segregata,  quorum  interstitiis  sive  capsulis  aut 
cystides  aqua  repletae,  aut  massa  mollis,  lutea,  oleo  spisso 
vel  substantiae  medullaris  similis,  vel  durior,  tuberculosa, 
fibrina,  flava,  aut  sanguis  coagulatus  nigrofuscus,  aut  massa 
cartilagini  similis,  vel  ossea  acuminata  continentur. 

Tunicae  testiculi,  primis  in  stadiis  haud  raro  omnino 
integrae,  in  posterioribus  concretae  et  degeneratae,  saepius 
fluidum  aquosum  vel  purulentum  tenentes,  inveniuntur, 
quod  similitudinem  cum  Hydrocele  adauxit.  Si  nonnun- 
~quam  perforatae  inveniuntur,  soli  abcessus  scroti  accu¬ 
sandi  sunt.  Semel  ab  AstleyCooper  tunica  vaginalis 
propria  testiculo  ipso  integro  in  fungum  medullarem  de¬ 
generata  reperta  est. 

Testiculus  alter,  nisi  paulo  atrophicus"  plerumque  in¬ 
columis  est;  rarissime  testiculus  uterque  correptus. 

Pars  funiculi  spermatici  scrotalis  seu  externa,  si 
quidem  propter  glandulas  lymphaticas  hac  in  parte  defi¬ 
cientes  rarius  degenerata  invenitur,  plerumque  salva  orga¬ 
norum  structura  tumefacta  est;  praesertim  venae  eius  di¬ 
latatae,  parietes  vasorum  lymphaticorum  condensati,  tela 

& 

cellulosa  amplificata  est.  Malo  longius  provecto,  partes 
funiculum  spermaticum  constituentes  aut  tumefactae,  in¬ 
duratae  et  tuberosae,  aut  molles  et  in  materiem  albam, 
liquidam,  cerebro  similem  conversae  sunt.  Supra  funicu- 
lum  castratione  persectum  in  scroto  plerumque  per  pri¬ 
mam  intentionem  sanato  cicatrix  firma  apparet;  saepe  fu¬ 
niculi  rudimentum  integrum,  sed  interdum,  velut  in  agarici 
petiolo,  massa  alba  medullaris,  magnitudine  nucis  iuglan- 
dis  vel  ovi,  ei  inhaeret.  In  canali  inguinali  saepius 
etiam,  quam  in  scroto,  funiculus  salvus  reperitur,  sed  in 
abdomine  iam  priore  in  stadio  glandulae  lymphaticae 
spermaticae  tumefactae,  et  in  materiem  fungoso  -  me¬ 
dullarem  degeneratae  sunt.  Mox  tamen  pro  natura  ma¬ 
ligna  morbi  omnia  organa  vicina  pone  peritonaeum  sita, 
uti  funiculus  spermaticus,  ureter,  vesiculae  seminales,  pro¬ 
stata,  nervi,  arteriae  et  venae  minores,  renes  ipsi,  in  de¬ 
generationem  abeunt.  Quorum  organorum  vestigia,  etiamsi 
initio  adhuc  distinguuntur,  mox  omnia  in  tumorem,  peri¬ 
tonaeum  a  pariete  dorsali  removentem,  columnae  verte¬ 
brali  inhaerentem,  ad  immanem  amplitudinem  auctum, 
mutantur.  Tumor  incisus  molem  aequalem,  lardaceam, 
postea  molliorem,  cerebro  putrido  similem,  fungo  medul¬ 
lari  testiculi  analogam  ostendit.  Haec  destructio  semper 
serius  ocius  fungum  medullarem  testiculi  comitatur,  quam 
primum  venenum  resorptum  infectionem  generalem  effe¬ 
cerit.’  Quo  facto  glandulae  lymph.  progressive  secundum 
decursum  vasorum  lymphaticorum  plexus  spermatici,  sa¬ 
cralis,  iliaci,  hypogastrici,  in  magnum  plexum  lumbarem 
vel  renalem  hiantium,  corripiuntur.  Intumescentia  ab  ann- 
nlo  inguinali  interno  adscendens  et  crescens  maximum 
plerumque  obtinet  ambitum  in  vertebris  lumbaribus,  or- 


gana  cavi  abdominis  prae  se  trudit,  eorumque  functionem 
disturbat.  Aorta  descendens  et  vena  cava  inferior  servan¬ 
tur  quidem,  sed  tunicarum  degeneratione  lumen  minuitur; 
Astley  Coo  per  semel  venam  cavam  inferiorem  fung- 
osis  secretionibus  obliteratam  invenit.  Renes,  qui  prima¬ 
rie  et  secundarie,  ex  parte  saltem  fungo  medullari  tentari 

possunt,  praeterea  saepe  amplificati,  molliti,  degenerati, 
hydatidum  pleni  etc.  sunt.  Similes  tumores  in  cavo  me¬ 
diastini  postico,  e  degenerato  ductu  thoracico  orti,  sicuti  in 
glandulis  bronchialibus,  inveniuntur.  L obstem1)  tales  tu¬ 
mores  citra  in  fungo  medullari  testiculi,  etiam  benignos, 
ambitu  solum  nocentes  observavit,  iisque  nomen  „tumeurs 
retroperitoneales,  et  thorachiques  retra-pleurales’7  imposuit. 

Sed  etiam  viscera  in  peritonaeo  suspensa  ab  infectione 
consecutiva  non  tuta  sunt.  Omenta  et  mesenterium  saepe 

glandulis  destructis  maioribus  minoribus  plena.  Hepar  ple- 

✓ 

rumque  particeps  mali  fere  omnibus,  qui  alias  in  eo  pri- 
mitus  nasci  possunt,  morbis  obnoxium  est.  Fungus  me¬ 
dullaris  ipse  forma  tuberum  in  superficie  hepatis  haud 
raro  iam  prius  apparet.  Splen  rarissime  fungo  medullari 
correptus,  nonnunquam  volumine  auctus,  sanguine  opple- 
tus  est.  Pancreas  raro  consecutiva  passione  tenta tur. 
Ventriculi  et  intestinorum  affectiones,  nisi  ex  dislocatione 
vel  pressione  tumorum  prodiissent,  non  observatae  sunt; 
veruntamen  saepius  pars  horizontalis  duodeni  inferior  cum 
tumore  concreta,  imo  adeo  degenerata  est.  Cacchexia 
fungosa  vehementer  progressa,  in  cerebro  ipso  fungi  me¬ 
dullares  secundarii  observabantur.  2 *) 

*)  Traite  danatomie  pathologique,  a  Paris  1829  Tome  I. 

1 1 

Article  IV.  du  longus  meduilaire  pag.  446  et  454. 

2)  Medico  -  chirurgical  Transactions.  Lonclon  1812.  Vol.  111. 

pag.  59.  A  case  of  diseased  testiclc  by  H.  E  a  i  1  e.  —  Meckel 

Disquisitiones  chemicae  et  microseopicae.  Ante  deo 
ennium  etiam  tumores  maligni  e  massa  homogenea  non 
organisata,  corpori  animali  aliena,  specifica,  consistere  di¬ 
cebantur.  111.  Io  annes  Mu  e  lier *  1 )  tandem  elementa 
penitiora  tumorum  microscopii»  ope  examinare  conabatur, 
eoque  modo  distinctionem  essentialem  stabilire.  Miratus 
tamen  invenit,  elementa  eadem  esse,  quae  sunt  sanorum 
normaliumque  organorum.  Non  plus  elementa,  tam  mi- 
croscopica  quam  chemica  tumorum  malignorum  atque  be¬ 
nignorum  differebant,  quibus,  cum  alia  etiam  essent  com¬ 
munia,  divisionem  physiologicam  tumorum  benignorum  et 
malignorum  complecti  cogebatur. 

Eodem  opere  ostendit,  naturam  fungi  medullaris  et 
scirrhi  non  solum  anatomicam  et  chemicam  esse  eandem, 
sed  etiam  affinitatem  physiologicam  existere  inter  morbos, 
initio  huius  saeculi  tam  stricte  distinctos,  sed  symptoma, 
tibus  modo  diversos,  fungumque  medullarem  nonnisi  spe¬ 
ciem  cancri  esse.  Ambo  enim  morbi  sunt  constitutionales 
et  ad  exitium  rapiunt  aegrotum.  Simul  non  in  eodem  cor¬ 
pore  solum,  sed  interdum  in  eodem  tumore  existunt. 2) 
Operatione  ablati  semper  redeunt,  nec  raro  alter  alterius 
locum  explet.  Ambo  organa  adiacentia  destruunt  et  in 

Handbuch  der  pathologischen  Anatomie,  Band  II.  Abtheilung  H. 
pag.  329. 

1)  Ueber  den  feinern  Bau  und  die  Formen  der  krankbaften 
Geschwiilste.  Berlin  1838. 

2)  Journal  der  Cliirurgie  u.  Augenheilkunde  von  Grafe  und 
v.  Walther.  BerHn  1833.  Band  V.  Heft  2.  pag.  220. 

He  usinger’s  Berichte  der  anthropotomischen  Anstalt  zu 
Wiirzburg.  1826.  pag.  31. 

Baring,  uber  den  Markscfrwamm  der  Hoden.  Gottingen, 
1833.  pag.  30. 

telam  sibi  parem  convertunt.  Uti  in  scirrho,  ita  in  fungo 
medullari  vasa  nutrientia  pro  stadio  evolutionis  plus  mi- 
nusve  sunt  distributa.  Amborum  elementum  chemicum 
praecipuum  est  albumen;  per  spatium  octodecim  vel  vi* 
ginti  quatuor  horarum  instituta  coctione  nihil  vel  pau¬ 
xillum  collae  (ex  tela  cellulosa  inhaerente)  reddunt; 
praeterea  adeps  liber  iis  inest.  Quae  omnia  satis  lucu¬ 
lenter  fungum  medullarem  et  scirrhum  esse  eundem  mor¬ 
bum,  probare  mihi  videntur. 

Materies  alba,  subflava,  cerebriformis  fungi  medulla¬ 
ris,  nucleis,  cellulis  vel  sphaericis  vel  ovalibus,  quae  glo¬ 
bulis  puri  propriis  maiores  sunt  et  in  pariete  plerumque 
nucleum  tenent,  cellulis  caudatis  vel  fuso  similibus  crystgl- 
lisque  sparsis  a  G 1  u  g  e 1 )  nonnunquam  observatis,  formata, 
et  in  stromate  fibrato  subtilissimoque  deposita  est. 

Quae  omnes  elementares  formationes  inferiore  evo¬ 
lutionis  gradu  utuntur;  tales  enim  in  corpore  sano,  sed 
embryonum  solum,  reperiuntur;  in  corpore  hominum  na¬ 
torum  iam  ad  fibrillas  et  fibras  coniunctae  et  excultae 
sunt.  Si  interdum  materies  fibrata  esse  videtur,  causa 
est  in  corporibus  certa  quadam  lege  et  directione  locatis, 
et  liaecce  elementorum  locatio,  una  cum  nexu,  composi¬ 
tione  et  combinatione,  praecipuum  est  tumorum  discrimen 
microscopicum. 

AETIOLOGIA. 

De  causa  proxima  non  loquamur;  quippe  quae  in 
aliis  iam  morbis  obscura,  in  fungo  medullari,  itidemque 
testiculi  minime  investigata  sit. 

Ne  de  causis  quidem  praedisponentibus  aliquid  certi 

*)  Miiliers  Archiv,  1837.  5.  pag.  465. 

2 


18 


scimus.  Alii  scrophulas*  aliasque  dyscrasias  accusarunt, 
quarum  tamen  saepissime  nullum  vestigium  demonstrari 
potest.  Plerumque  morbus  testiculum  virorum  optima,  ut 
videtur,  valetudine  gaudentium,  nec  raro  absque  ulla  causa 
accidentali  praecedente,  aggreditur.  Alii,  videntes,  fungo 
medullari  iuvenum  virorumque,  qui  vix  trigenta  annos  su¬ 
perarunt,  testiculum  corripi,  causam  praedisponentem  in 
summa  huius  organi  evolutione  et  actione,  aetatis  illius 
propria,  quaerebant,  sed  morbus  ipse  apud  infantes  ab 
Astley  Cooper ’),  II.  E  ari  e *  2),  v.  Amnion3)  et 
apud  senes  4)  observabatur.  Magis  testiculi  sensibilitatem 
et  vulnerabilitatem  accusaverim,  et  consensum  cum  aliis, 
imo  remotioribus  organis,  ut  cum  parotide,  glandulis  in¬ 
guinalibus  et  tunica  mucosa  urethrae.  Sed  non  silentio 
praetermittamus  relationem  viciniae  vasorum  lymphaticorum 
testiculi  eorumque  abdominis ;  interdum  enim  plexus  lym¬ 
phatici  cavi  abdominis,  praecipue  plexus  lumbaris  et  renalis, 
prius,  quam  testiculus,  morbo  tentantur,  et  tentati  demum 
irritationem  morbosam  degenerationemque  directione  con¬ 
suetae  contraria  intrinsecus  extrorsum,  desuper  deorsum 
propagant  testiculum  versus. 

Inter  Causas  occasionales  praesertim  insultus  mecha¬ 
nici  et  frigus  vigent;  sed  irritationes  ex  gonorrhoea  sup¬ 
pressa,  ex  nimia  testiculorum  actione,  ex  residuis  orchi- 
tidis  etc.  haud  minoris  momenti  esse  videntur. 

Quae  cum  ita  sint,  morbum  in  corpore  praeexistere 

*)  Dictionnaire  des  Sciences.  Tom.  20.  pag.  148.  Art.  Ilae- 
matode  de  Breschet. 

Medico- chirurgica!  transactions.  London  1812.  Vol.  II f. 
pag.  59.  A  case  of  diseased  testicle. 

3 )  Froriep’s  chirurgische  Kupfertafeln.  Heft  42. 

4)  Historia  morbi  accedens. 

credo;  testiculum  vero  insultatu  irritatum  ut  locum  mi¬ 
noris  resistentiae  corripi.  Diathesin  fungosam  semper 
primariam  statuere  placet,  quae  ante  morbum  localem 
aut  occulta  in  corpore  exstiterit,  aut  symptomatibus  caco- 
cliymiae  generalis  iam  se  prodiderit.  Nam  ut  omnium 
morborum  malignorum  cancrosorum ,  ita  et  fungi  medul¬ 
laris  natura  est  constitutionalis.  Seminium  qnoddam,  ex 
diathesi  fungosa  ortum,  specifica  vi  omnia  destruendi  prae¬ 
ditum,  inter  telam  normalem  sanamque  organi  cuiusdam 
sub  forma  cellularum  embryonalium,  microscopio  discer¬ 
nendarum,  depositum  esse  iudico.  Multi  quidem  non  ad¬ 
mittunt  diathesin  talem  et  seminium  specificum,  velut  ob¬ 
scurum  neque  veram  naturam  dilucidans;  sed  multi  vitae 
processus,  tum  normales  tum  pathologici,  nominibus  de¬ 
signantur,  quorum  natura  ad  hodiernum  usque  diem  ne¬ 
que  illustrata  est,  nec  unquam  fortasse  illustrabitur. 

* 

DECURSUS  ET  EXITUS. 

Decursus  fungi  medullaris  testiculi  chronicus  est, 
sed  multo  rapidior,  quam  scirrhi.  Dies  supremus  semper 
serius  ocius  incursat.  Interdum  incrementum  testiculi  af¬ 
fecti  tam  rapidum,  symptomata  cachexiae  tam  gravia  fiunt, 
ut  exitus  lethalis  nonnullos  menses  ab  initio  intret.  In¬ 
terdum  tamen  tumor  exiguus  sensim  post  octo  vel  de¬ 
cem  menses  demum  amplior  et  molestior  fit,  et  per  in¬ 
tervalla  modo  crescit;  catarrhus,  vel  indigestio,  vel  ni¬ 
mius  corporis  motus  eum  per  dies  tres  quatuorve  magis 
dolentem  et  tumescentem  reddunt,  tum  iterum  subsistit 
incrementum  per  spacia  septem  dierum  vel  plures  per 
menses,  ita  ut  morbi  decursus  per  annos  protrahi  possit. 
Astley  Cooper  fungum  medullarem  testiculi  apud  unum 

2  * 

virum  duos  minos,  apud  alterum  quinque,  apud  tertium 
quatuordecim  annos  persistentem  observavit. 

Iam  supra  dixi,  nunquam  fungum  medullarem  testi¬ 
culi  secundum  attigisse  stadium,  in  quo  tumor  sponte  ex- 
trorsum  ruptus,  et  excrescentiae  fungosae,  e  cavo  emer¬ 
gentes,  ortae  sint. 

Post  operationem  vulnus  plerumque  per  primam  in¬ 
tentionem  sanatur,  nihilque  morbosi,  sectione  cadaveris 
facta,  in  eo  invenitur,  nisi  interdum  in  funiculo  sperma¬ 
tico  persecto  tumor  exiguus  fungoso -medullaris.  Primis 
septem  diebus  vel  mensibus  omnes  molestiae  operatione 
exstinctae  videntur;  sed  non  multo  post  dolores  eo  ve- 
hementiores ,  nec  ullae  curae  cedentes,  in  abdomine  ap¬ 
parent,  ibique  manu  explorante  tumores,  columnae  ver¬ 
tebrali  inhaerentes,  spuriam  exhibentes  fluctuationem,  ad 
ingentem  ambitum  adauctos ,  -pressione  magis  dolentes, 
distinguere  licet;  symptomata  cachexiae  generalis  iam  su¬ 
pra  enumerata  in  dies  crescunt  et  aegrotus  immanibus 
calamitatibus  succumbit. 

DIAGNOSIS. 

Fungus  medullaris  testiculi  confundi  potest: 
cum  Hydrocele. 

Nihil  hoc  fieri  solet  facilius.  Hydrocele  tamen  ab  infimo 
scroto  initium  capit,  crescens  ambitum  pyriformem  obti¬ 
net  ;  a  tergo  tumoris  testiculus  plerumque  distinguitur. 
Fluctuatio  vera  est  et  manifestior.  Tumor,  lumine  in  te¬ 
nebris  admoto,  pellucet,  nisi  contentum  pigmento  quodam 
obscuro  tinctum ,  vel  tunica  vaginalis  condensata  sit. 
Qua  tunica  vehementer  extensa  tumor  durescit  et  annu- 
lum  abdominalem  versus  circumscriptus  minime  hunc  at- 

tingit.  Tumore  manu  compresso,  testiculus  ab  aegroto 
sentitur,  tamquam  ipse  comprimatur.  Funiculus  sperma¬ 
ticus  integer  et  liber  est,  eoque  suspensus  tumor  facilius 
moveri  potest.  Aeger  vigente  vi  gignendi  gaudet.  De¬ 
sunt  varices  venarum  adiacentium,  affectiones  glandularum 
inguinalium  et  abdominis,  deest  cachexia  generalis  etc.  etc. 
cum  Hydrocele  hydatidosa , 

qua  spatium  inter  albugineam  et  tunicam  vaginalem  pro¬ 
priam  hydatidibus  repletur. 

cum  morbo  rariori  hydatidum  in  substantia  testiculi, 
cuius  symptomata  tam  similia  fungi  medullaris  testiculi 
sunt,  ut  in  posterioribus  demum  stadiis  symptomata  ge¬ 
neralia  fungi  diagnosin  confirment. 

Quorum  hucusque  nominatorum  morborum  sympto¬ 
mata  omnino  tam  similia  sunt,  ut  Astley  Cooper  sua¬ 
deat,  in  casibus  aliquo  modo  dubiis  semper  lanceda  in¬ 
cidi,  eo  magis,  quod  in  omnibus  impune  hoc  fieri  possit, 
cum  scirrho  testiculi , 

qui  morbus  aetatis  provectioris  est  et  rarissime  ')  obser¬ 
vatur;  tumor  nunquam  mollescens,  semper  duritiei  ebur- 

/ 

neae  est.  Superficies  tuberosa,  dolores  lancinantes,  aut 
permanentes,  tamquam  pruna  imposita  sit,  decursus  multo 
tardior,  funiculus  spermaticus  ad  annulum  abdominalem 
usque  tumefactus,  induratus  et  tuberosus.  Postea  scro¬ 
tum  livescens  cum  tumore  concrescit,  deinde  rumpitur  et 
ulcus  saniosum  patet,  e  quo^Fungi  Brassicae  oleraceae  bo 
trytidi  similes  propullulant.  Glandulae  inguinales  nun¬ 
quam  ad  tantam  tumescunt  amplitudinem,  neque  tumores, 
in  abdomine  si  sentiuntur,  illam  magnitudinem  assequuntur. 


‘)  Astley  Cooper  hunc  morbum  omnino  existere  dubitat. 


22 


cum  Sarcocele , 

i.  e.  cum  degeneratione  sarcomatosa  benigna  testiculi, 
quae,  ex  irritationibus  aut  mechanicis  aut  dynamicis  orta, 
formae  ovalis  aequabiliter  et  sine  dolore  ad  immanem 
amplitudinem  tumescere  potest,  nec  tamen  unquam  affe¬ 
ctionem  universalem  inducit. 

cum  induratione  scrophulosa  testiculi  chronica , 
cuius  symptomata  nondum  satis  dilucidata  sunt.  Apud 
infantes  scrophulosos  vel  iuvenes  in  periodo  evolutionis 
ad  vicesimum  usque  annum  occurit,  saepe  ab  epididymide 
initium  ducit,  non  dolet,  pondere  tantum  offendit;  fungo 
medullari  durior,  nonnunquam  in  emollitionem  et  ulcera¬ 
tionem  cum  effluxu  seminis  abit. 

cum  intumescentiis  testiculorum  inflammatoriis : 

a.  cum  orchitide  acuta,  aut  e  causa  mechanica,  aut  me¬ 
tastatica  ex  parotitide,  aut  ex  gonorrhoea  suppressa, 
quae  tamen  symptomatibus  inflammatoriis,  praece¬ 
dente  causa ,  decursu ,  exitu  etc.  a  fungo  medullari 
differunt. 

h.  cum  induratione  chronica  ex  orchitide  non  resoluta, 
quae  tamen  durior,  gravior,  sensibilior,  superficiei  tu¬ 
berosae,  per  annos  topica  manet;  saepius  ab  epidi¬ 
dymide  evadens  ambosque  testiculos  adgrediens  re¬ 
mediis  resolventibus  nisi  tollatur,  minime  in  melio¬ 
rem  statum  ducitur, 

c.  cum  induratione,  quae  dk  orchitide  chronica  nascitur ; 
durior  tamen  est  atque  ab  epididymide,  tactu  digno¬ 
scenda,  initium  capit. 

d.  cum  tumore  testiculi  venereo,  e  lue  secundaria  orto, 
qui  quidem  mollis,  elasticus,  ovalis,  laevis  sine  ma¬ 
iore,  sub  vesperam  vero  ingravescente,  dolore  ad 

quadruplum  amplificari  potest,  sed  anamnesi,  sym¬ 
ptomatibus,  luem  universalem  comitantibus,  effectu 
curae  mercurialis  rite  institutae,  distinguitur, 
cum  varicosa  testis  expansione, 
quae  plerumque  e  provectiore  varicocele  ortum  ducit;  cuius 
tumor  non  plane  ovalis,  ceterum  inaequabilior,  hic  mol¬ 
lior,  illic  durior  est. 

cum  tunica  albuginea  condensata , 
tumor  tardissime  crescens  vix  magnitudinem  ovi  anserini 
aequat.  Superficies  tuberosa  est,  durities  interdum  ossea, 
testiculi  structura  integra.  Dolor  nullus.  Morbus  haud 
raro  ex  Hydrocele  praegressa  ortus  esse  videtur. 

cum  rarissimo  abscessu  pulpae  testis  albuginea  in¬ 
cluso  ; 

testiculus  iam  paullo  auctus  vesicae  instar  fluido  repletae 
et  extensae  valde  fluctuat. 

cum  testium  mollitie ,  quam  tamen  mox  atrophia  se¬ 
quitur. 

cum  hernia  scrotali  accreta , 

quo  in  morbo  anamnesis,  annulus  abdominalis  collo  sacci 
herniosi  eiusque  contentis  expletus  et  dilatatus  etc.  etc. 
lucem  nobis  suppeditant. 

PROGNOSIS. 

•  i  •  ■  ^ 

Quam  incerta  sunt  multa  de  fungo  medullari  testi¬ 
culi,  tam  certa  est  prognosis pessima. 

Fungus  medullaris  est  morbus  constitutionalis ,  ma¬ 
lignus  non  solum  et  insanabilis,  sed  serius  ocius  mortem 
inducens.  Nonnulli  sperarunt,  fore,  ut  ex  morbo  tem¬ 
pestive  cognito,  factaque  castratione,  etiamsi  haud  curatio 
radicalis  contingat,  decursus  retardatio  saltem  efficiatur; 

usus  tamen  nos  docet,  tales  conatus  exitum  lethalem  ac¬ 
celerasse,  et  symptomata  in  aliis  locis  fungo  medullari 
correptis  auxisse. 

Alii  per  curam  internam  constantem,  alterantem  me- 
tamorphosin  regressivam,  vel  neutralisationem  seminii  mor¬ 
bosi  exspectarunt,  sed  successus  infaustus  nihil  potuit, 
quam  diagnosin  iam  constitutam  comprobare,  et  pristino¬ 
rum  sententiam  de  insanabilitate  firmare. 

Prognosis  modo  id  spectat,  ut  ad  quaestionem  re¬ 
spondeamus,  utrum  mors  post  breve,  an  post  longius 
temporis  spatium  timenda  sit,  et  hoc  praecipue  ex 
constitutione  magis  minusve  corrupta,  ex  malo  locali 
magis  minusve  diffuso,  ex  vitae  rationibus  externis,  ex 
complicatione  cum  aliis  morbis ,  ex  combinatione  cum 
scirrho  etc.  etc.  pendet.  Prognosis  quod  ad  vitam  peior 
fit,  si  symptomata  cachexiae  generalis  iam  ante  morbum 
localem  exstiterunt;  si  testiculus  sponte  sine  irritatione 
externa  aegrotat ;  si  ambo  testiculi  corripiuntur,  si  iam  alio 
in  loco  fungus  medullaris  emersit;  si  glandulae  lympha¬ 
ticae  et  funiculus  spermaticus  tumescunt;  si  vires  exhau¬ 
riuntur;  si  tumores  in  abdomine  distinguntur;  si  macies, 
febris  hectica,  colliquationes  accedunt. 

Spem  tamen  haud  abieciamus,  fore  ut  aliquando  re¬ 
medium  inveniamus  specificum  eoque  invento  prognosis 
reddatur  faustior. 

i 

T  H  E  R  A  P  I  A. 

In  morbo  tam  crebro  et  pernicioso  fieri  non  potuit, 
quin  diversissima  a  medicis  et  interna  et  externa  remedia 
tentarentur,  quibus  domaretur,  vel  certe  natura  eius  be¬ 
nignior,  decursusque  tardior  redderetur.  Omnia  tamen 
hucusque  naufragium  fecere  in  mali  pertinacia  et  malig- 

nitate.  Quamobrem  chirurgi  a  castratione,  protinus  post 
malum  cognitum  audacter  instituenda,  a  remediis  alteran¬ 
tibus,  specificis  et  non  specificis,  qua  aegrotum  temere 
stimulant,  eo  deducti  sunt,  ut  plurimi  nil  nisi  curationem 
symptomaticam  in  usum  vocent. 

Quos  varios  curandi  conatus  propter  dignitatem  his¬ 
toricam  brevibus  exponam,  quippe  qui  simul  indicent, 
quanam  in  re  alii  quaesiverint  fungi  medullaris  naturam. 

Utilitate  inducti,  qua  Mercurius  in  inflammationibus 
chronicis,  in  resorptione  tarda  vel  postrata,  in  dyscra- 
siis  et  parasitis  adhibitus  erat,  in  fungo  medullari  testi¬ 
culi,  praecipue  si  affectio  huius  organi  venerea  anteces¬ 
serat,  idem  in  usum  vocabatur.  Plus  tamen  detrimenti, 
quam  commodi  afferre  videtur.  Cailliot  1 )  dicit:  Un 
traitement  mercuriel  par  salivation  parut  empirer  le  mal, 
et  fut  discontinue  aut  bout  d’un  mois.  La  maladie  avait 
fait  des  progres  sensibles  etc. 

Antimonialia  et  Jodum  ab  iis  praesertim  adhibeban¬ 
tur,  qui  scrophulas  praedisponentem  causam  existima¬ 
bant;  sed  temere  digestionem,  assimilationem 2),  et  iodo 
systema  nervorum  vasorumque  turbarunt. 

Narcotica ,  praecipue  Cicuta  et  Belladonna,  quae 
magnam  celebritatem  in  incitanda  resorptione  impetrarunt, 
nil  nisi  sanguinis  decompositionem  auxerunt. 

Alii  3)  nauseantia  vel  emetica  et  laxantia  per  inter¬ 
valla  certa  exhibenda  commendarunt. 


‘)  Essai  sur  fencephaloides  ou  Fongus  m^dullaire.  Strasbourg 
1823  pag.  17. 

2)  Gierl  iiber  dea  Fungus,  die  Struma  testiculi  e(c.  im 
neuen  Chiron,  Zeitsch.  v.  Textor  Bd.  I.  Sulznach  1822.  p.  305. 

3)  Baring  1.  a.  c.  pag.  180. 

Dzondi  1)  tanquam  remedium  cancrum  alterans  aci¬ 
dum  arsenicosum  interne  adhibuit,  sed  haud  plus,  quam 
alii,  lucrifecit. 

N um  Salia  Martis,  ferrum  carbonicum ,  ferrum 
phosphoricum  et  ferrum  arsenicosum,  sicuti  liquor  cupri 

ammoniato- muriatici,  a  Baring  ad  prosperum  obtinen- 

\ 

dum  effectum  commendata,  tentata  sint,  comperire  non  potui. 

Ad  locum  affectum  omnia,  praeterea  contra  inflamma¬ 
tiones  chronicas,  indurationes ,  tumores  etc.  laudanda,  ut 
hirudines,  frigus,  emplastra  resolventia,  fomenta  ex  nar¬ 
coticis  et  ex  aceto  ammoniacali  diluto  parata,  Cataplas¬ 
mata  cet.  applicata  sunt,  sed  irritatio  iis  inducta  plus  no¬ 
cuit,  quam  remedia  profuerunt.  Baring  multum  utilita¬ 
tis  setaceo  ad  inguina  vel  ad  hypochondria  applicato  tri¬ 
buit;  quaeritur  autem,  numne  eo  novus  paretur  fungo 
medullari  focus,  in  quo  subito  secundum  stadium  appa¬ 
rere  posset? 

Chirurgi  tanquam  ad  salutis  viam,  ad  castrationem 
confugerunt,  qua  affectionem  testiculi,  localem  et  prima¬ 
riam  aestimatam,  penitus  sese  exetincturos  esse  sperabant. 
Ab  hac  tamen  temeritate  sensim  discedunt,  videntes,  orga¬ 
num  fungo  medullari  correptum,  extrinsecus  situm  et 
operatione  ablatum  dirigere  morbum  maiore  cum  aegro¬ 
torum  pernicie  ad  organa  graviora  interna,  uti  glandulas 
lymphaticas,  viscera  abdominis,  pulmones  ect. 

Quamobrem  oparationis  indicationes  ad  primum  tu¬ 
moris  tempus  restrinxerunt,  quo  corpus  adhuc  sanum, 
et  affectio  mere  localis  esse  videbatur.  Sed  quam  raro 
innotescit  morbi  initium!  et  quam  difficilis  est  huius  sta- 

1)  Fr.  Rerksig.  Dissertat,  inaugurat,  de  Fungo  medullari. 
Italae  1828.  pag.  38. 

dii  diagnosis!  quippe  quae  plerumque  tum  demum  certa 
evadat,  cum  symptomata  generalia,  operationem  omnino 
vetantia  accedunt. 

Equidem  ergo,  fungum  medullarem  testiculi  ex  dia- 
thesi  fungosa  corpore  praeexistente  nasci,  opinans,  cas¬ 
trationem  nunquam  faciam,  sed  semper  curam  modo 
symptomaticam  in  usum  vocabo.  Ad  vires  servandas 
tonica  cum  resolventibus  mitioribus  exhibebo,  posteriori¬ 
bus  vero  in  stadiis  non  dubitabo,  symptomatibus  moles¬ 
tissimis  narcotica  opponere.  Praeterea  diaetam  blandam, 
eupeptam,  leniter  excitantem,  quietem  quam  maximam,  si¬ 
tum  horizontalem,  imperabo.  Testiculum  ipsum  suspen¬ 
sorio  et  sacculo  inter  femora  positum  sustinebo,  omnem- 
quamque  eius  irritationem,  ipsas  manipulationes  defendam. 

Quibus  rebus  si  morbus  non  tollitur,  decursus  certe 
retardabitur. 


lam  liceat,  casum  fungi  medullaris  testiculi  in  noso¬ 
comio  Caritatis  Berolinensi  a  me  observatum,  apponere. 

Georgius  Fueldner,  sutor,  octo  et  sexaginta  annos 
natus,  prioribus  vitae  annis  identidem  febrem  intermittentem 
perpessus,  ex  qua  physconia  hepatis  facile  distinguenda, 
saepiusque  redeuntes  systematis  gangliosi  affectiones  re¬ 
manserant,  postea  in  nosocomio  Caritatis  saepius  ob  ul¬ 
cera  leprosia  crurum  curabatur,  quae,  si  plane  tolleban¬ 
tur,  turbationes  abdominis  augebant,  nec  sanatio  constans 
erat.  Quum  ante  hos  X  mensis  propter  ulcera  eiusdem 
naturae  iterum  in  nosocomio  versaretur,  mox  post  explo¬ 
rationem  rudem  abdominis  testiculorumque  in  his  dolorem 
obtusum  sensit,  simulque  parvam,  aequalem  non  dolentem 
intumescentiam  testiculi  dextri  observavit.  Ad  quem  ani- 

mum  non  attendens  paullo  post  nosocomium  reliquit,  quo 
tamen  propter  rapidum  incrementum,  tumoris,  qui  non 
dolore,  sed  ambitu,  pondere,  et  sensatione  ingrata  funiculi 
spermatici  versus  interiora  abdominis  retracti,  molestiam 
exhibebat,  mense  April.  a.  c.  redire  cogebatur.  Testicu¬ 
lus  ad  magnitudinem  ovi  Struthioni  Camelis  inflatus,  pon¬ 
deris  erat  pro  magnitudine  eximii,  superficiei  laevis. 
Fluctutio,  quamquam  obscura,  inesse  videbatur.  Pars 
scrotalis  funiculi  spermatici,  non  digitos  duos  longa,  ad 
crassitiem  nucis  iuglandis  intumuerat,  sed  per  canalem 
inguinalem  propagari  non  videbatur.  In  scroto  subfusco 
extenso  nitido  plures  venarum  ramificationes  varicosae 
apparebant.  Cavo  abdominis  accuratius  explorato ,  co¬ 
lumna  vertebrarum  amplificata  videbatur;  praeterea  phy- 
sconia  hepatis  distinguebatur.  Thorax  bene  constructus 
erat,  respiratio  vero  difficilis  et  accelerata.  Facies  lurida, 
cachectica,  oculi  subsidentes,  margine  sordido  circumdati. 
Appetitus  ciborum  fere  nullus,  lingua  obducta,  alvus 
plerumque  obstructa.  Languor  universalis  aegrotum  in 
lecto  detinebat.  In  cruribus  ulcera  leproso-abdominalia. 

Morbus  pro  fungo  medullari  testiculi  habebatur:  ae¬ 
groto  quies,  sitris  horizontalis,  suspensorii  applicatio  et 
sustentatio  testiculi,  sacculi  Supra  descripti  ope,  commen¬ 
dabatur.  Se-  et  excretiones  debito  modo  sustinebantur. 
Diaeta  leniter  nutriens  erat,  ulcera  cruris  fomentis  ex  in¬ 
fuso  florum  Chamomillae  tractabantnr. 

Etsi  symptomata  localia  mediocriter  tantum  incre¬ 
verunt,  vires  tamen  aegroti  celeriter  labebantur.  Ineunte 
mense  Maio  vomitus  accessit,  quo  primum  cibi  sumti, 
postea  mucus  acidus  eiiciebatur.  Alvus  semper  obstructa, 
febris  hectica  post  coenam  vehementissima.  tJt  aliquid 
fieret  contra  anorexiam  et  dyspepsiam  perpetuam,  solutio 
Ammonii  muriatici  levior  cum  Tinctura  Rhei  vinosa  ex¬ 
hibebatur,  alvus  clysmatibus  aperiebatur,  abdomen  ad  in- 


citandam  diuresin  solutione  saponis  Therebintliinati  per¬ 
fricabatur. 

* 

Vomitu  in  dies  augescente  collapsus  virium  et  macies 
increverunt.  Aeger  e  lectulo  surgere  non  potuit  et  leviss 
imo  motu  offendebatur.  Frustra  ad  sedandum  vomitum 
sumsit 

Natr.  carbon.  acidul.  Jj 
Aq.  Menthae 
—  font.  aa  ^iij 
Lactucarii  gr.  VI 
Syr;:p.  coramun.  ;fj 

Omnia,  et  medicamina  et  alimenta,  sumta  evomuit. 
Non  plus  levaminis  attulerunt 

1^:  Morpli.  acet.  gr.  ij 

Aq.  amygdal.  ainar.  3iij 
Tinct.  Tlieb.  5j 

Aeger  sub  extremum  tempus  perpetuis  vomiturition- 
ibus  vel  vomitu  vexabatur.  Tandem  die  XXI  lun.  virium 
inanitioni  succubuit. 

SECTIO. 

Testis  dextri  degenerat  tumor  longitudinem  obtulit  di¬ 
gitorum  sex  et  quadrantis,  crassitiem  digitorum  quatuor,  pon¬ 
dus  librarum  duarum;  in  cuius  summitate  pars  externa  funi¬ 
culi  spermatici,  amibitum  habens  nucis  Juglandis  maioris, 
sita  erat.  Superficies  a  tunica  externa  liberata  fasciam 
superficialem  laevem  praebuit,  sub  qua  nonnullae  venae 
dilatatae  pellucebant.  Incisione  facta  nil  nisi  fascia  su¬ 
perficialis  integra,  cetera  testiculi  annexa  et  testis  ipse 
in  materiam  homogeneam,  steatomatosam,  sub  flavo  -rubel¬ 
lam  apparebant  mutata.  Nonnulla  vasa  tenuiora  persecta 
erant.  In  parte  superiore  epididymidis  delineamenta  fla¬ 
viora  et  duriora  distinguere  poteram ;  infra  massa  flava, 
tuberculosa,  magnitudine  ovi  sita  erat,  emsque  particulae 
minores  per  tumorem  sparsae.  Pars  funiculi  spermatici 

externa  similiter  erat  degenerata,  sed  in  pariete  poste¬ 
riori  praeter  fasciam  superficialem  musculi  cremasteris 
stratum  tenue  animadvertere  poteram.  Distinctius  in  ca¬ 
nali  inguinali  partes  funiculum  spermaticum  constituen¬ 
tes,  vasa  spermatica  saltem,  apparebant,  in  cavo  abdomi¬ 
nis  tamen  omnes  formationes  pone  peritonaeum  positae 
in  tumorem  homogeneum  magnitudinis  capitis  infantilis, 
ab  annulo  inguinali  interno  renem  dextrum  versus  situm, 
abierant.  Cuius  tumoris  massa  incisa,  priore  mollior, 
acumine  cultelli  rasa  materiem  lacteam  non  friabilem 
praebens,  colore  subflavo,  cano,  cerebro  putrido  haud 
dissimili,  minori  tamen  mollitie  erat;  aere  tacta  facillime 
in  putrescentiam  abiit.  Ren  dexter  adhuc  salvus  latiori 
panniculo  adiposo  erat  circumdatus,  ureter  tamen  post 
brevem  decursum  intravit  tumorem,  ibique,  structura  pri¬ 
stina  deleta,  cum  tumore  coiit.  Aorta  descendens  et  vena 
cava  inferior  tumore  circumdatae  erant,  earum  tunicae 
non  amplius  separari  poterant.  Ilepar  tumefactum  nihil 
fungi  medullaris  ostendit.  Cetera  organa  normalia  erant. 

Hic  igitur  casus  inter  rariores  numerandus  est,  qui¬ 
bus  fungus,  ab  interioribus  foras  pergens,  primum  glan¬ 
dulas  lymphaticas  abdominis  corripuit,  tum  legem  conti¬ 
nuitatis  sequens,  testiculum  invasit;  testiculus  adhuc  in 
primo  morbi  stadio  versari  videbatur,  dum  tumor  in  cavo 
abdominis  fungum  medullarem  iam  exquisitum  offerebat. 
Mira  tamen  erat  degeneratio  funiculi  spermatici  et  tunic¬ 
arum  testiculi  longe  progressa.  Non  minus  mira  esset 
aetas  senilis  aegri,  nunquam  fere  fungo  medullari  testic¬ 
uli  obnoxia,  nisi  morbus  ex  abdominis  cavo  prodiisset. 


V  I  T  A. 


F' r a n c i s c u s  Laurentius  Fridericus  Valentini, 
XVII.  die  mens.  Novembr.  anno  MDCCCXVII  B erolini, 
patre  Francis co,  Professore  Regio,  matre,  clieu !  iam  de¬ 
functa,  Garo. lina  e  gente  Stage  natus  et  confessioni 
evangelicae  addictus,  literarum  elementa  Charlottenburgi  a 
Superintendente  Manu,  Berolini  in  gymnasio  Werderiano, 
in  cliola  Rathenoviensi,  rectore  Piper,  et  Boehni  vico  a 
verbi  divino  ministro  Gravenhorst  accepi,  deinde  in 
gymnasio  Itoslebiensi  monastico,  quod  tunc  illustrissimo 
rectore  Wilhelm  florebat,  per  quinque  annos  et  dimi¬ 
dium  ad  studia  humaniora  incubui.  Anno  MDCCCXXXVII 
maturitatis  testimonio  instructus  inter  cives  Instituti  me- 
dico-chirurgici  Friderico-Guilelmiani  receptus  per  quadri¬ 
ennium  hisce  virorum  111.  et  Cei.  interfui  scholis. 

Cei.  Wolff  sen.  de,  hodegetice,  logice  et  psycholo- 
gia;  Cei.  Preuss  de  historia;  Cei.  Turte  de  physice 
experimentali  et  pharmacia;  111.  Lfnk  de  botanice  et  his¬ 
toria  naturali ;  111.  Mitscherlich  de  chemia  organica 
et  anorganica;  lll.Schlemm  de  osteologia,  syndesmologia 
splanchnologia;  111.  Miiller  de  anatomia  universa,  de  ana- 
tomia  organorum  sensuum,  de  physiologia,  de  anatomia 
comparata,  de  anatomia  pathologica;  Cei.  Ilenl e  de  ana¬ 
tomia  universa;  artem  cadavera  rite  secandi  111.  Miiller 
et  111.  Schlemm  me  docuere.  Cei.  Eck  de  physiologia, 
pathologia  et  therapia  generali  atque  semiotice.  Cei. 
Romberg  de  diagnostice  morborum  cordis  et  pulmonum 
physica;  111.  Ilorn  de  pathologia  et  therapia  speciali,  de 
morbis  syphiliticis  et  psychicis;  111.  Ilccker  de  encyclo- 
pedia  et  methodologia  medica,  de  historia  medicinae,  nec 
non  de  interpretandis  Celsi  libris;  111.  Osann  de  materia 

medica,  de  fontibus  medicatis,  de  auxilio  in  repentinis  vitae 
periculis  ferendo;  Cei. C asper  de  arte  formulas  medicas 
rite  concinnandi,  et  de  medicina  forensi;  Cei.  Kluge  de  arte 
fascias  rite  applicandi,  de  ossium  fracturis  et  luxationibus, 
de  chirurgia  generali,  de  arte  obstetricia  et  aciurgia; 
Cei  Froriep  de  aciurgia  et  anatomia- chirurgica;  Beat. 
Rust  de  chirurgia  speciali;  111.  Wagner  de  medicina 
forensi  practica. 

Exercitationibus  interfui  clinicis  medicis  111.  Schoen- 
lein  et  Cei.  Wolff;  chirurgicis  et  ophthalmiatricis  111. 
Juengken,  111.  Dieffenbach,  Beati  de  Graefe;  ob¬ 
stetriciis  Cei.  Kluge;  policlinicis  111.  Osann;  medico- 
forensibus  M.  Wagner. 

Quibus  omnibus  viris  summopere  venerandis  gratias 
quam  maximas  habeo  et  seinper  habebo. 

lam  vero  tentaminibus,  tam  philosophico,  quam  me¬ 
dico,  nec  non  examine  rigoroso  superatis,  spero  fore,  ut 
dissertatione  thesibusque  rite  defensis,  summi  in  medicina 
et  chirurgia  honores  in  me  conferantur. 


T  H  E  S  E  S. 

«r 

I.  Fungus  medullaris  ex  diathesi  fungosa  oritur. 

II.  Mercurius  in  curandis  morbis  syphiliticis  semper 
curationi  antiphlogisticae  praeferendus  est. 

III.  Opium  non  est  specificum  remedium  delirii  treme7itis. 

IV.  Multi  morbi  psychici  non  e  causa  materiali  sed 
psychica  oriuntur. 

V.  Medici  in  republica  Romana  minime  omnes  omnib - 
usve  temporibus  fuere  servi  aut  libertini. 

VI  Va letudin aria  castrensia ,  qualia  nostris  temporibus 
florent ,  in  usu  non  fuere  apud  Romanos. 


